“ดาวโจนส์ฟิวเจอร์” ร่วงกว่า 200 จุด หวั่นเฟดเร่งขึ้นดอกเบี้ยกระทบเศรษฐกิจ
“ดาวโจนส์ฟิวเจอร์” ร่วงกว่า 200 จุด หวั่นเฟดเร่งขึ้นดอกเบี้ย-ปรับลดขนาดงบดุลเพื่อสกัด "เงินเฟ้อ" กระทบเศรษฐกิจ โดย ณ เวลา 18.18 น. ตามเวลาไทย ดัชนีดาวโจนส์ฟิวเจอร์ลดลง 210 จุด หรือ 0.61% แตะที่ 34,340 จุด
“ดาวโจนส์ฟิวเจอร์” ร่วงกว่า 200 จุด หวั่นเฟดเร่งขึ้นดอกเบี้ย-ปรับลดขนาดงบดุลเพื่อสกัด "เงินเฟ้อ" กระทบเศรษฐกิจ
6 เม.ย. 2565

ผู้สื่อข่าวรายงานว่า ดัชนีดาวโจนส์ฟิวเจอร์ร่วงลงกว่า 200 จุด ในวันนี้(6 เม.ย.2565) หลังจากที่เจ้าหน้าที่ของธนาคารกลางสหรัฐ (เฟด) ได้สนับสนุนให้เฟดปรับขึ้นอัตราดอกเบี้ยและเร่งปรับลดขนาดของงบดุลเพื่อสกัดเงินเฟ้อ โดย ณ เวลา 18.18 น. ตามเวลาไทย ดัชนีดาวโจนส์ฟิวเจอร์ลดลง 210 จุด หรือ 0.61% แตะที่ 34,340 จุด
ด้านนางลาเอล เบรนาร์ด หนึ่งในคณะผู้ว่าการเฟด กล่าวว่า เฟดควรปรับขึ้นอัตราดอกเบี้ยอย่างเป็นระบบ และเร่งปรับลดขนาดงบดุลจากระดับสูงเกือบ 9 ล้านล้านดอลลาร์ โดยเริ่มตั้งแต่เดือนหน้า พร้อมกับกล่าวว่า ขณะนี้เงินเฟ้ออยู่ในระดับที่สูงเกินไป และการชะลอเงินเฟ้อถือเป็นภารกิจที่มีความสำคัญอย่างมาก
ส่วนคริสตินา ฮูเปอร์ นักวิเคราะห์จากบริษัทอิสเวสโค กล่าวว่า การแสดงความเห็นของนางเบรนาร์ดทำให้ตลาดวิตกกังวลว่า เฟดอาจเร่งปรับขึ้นอัตราดอกเบี้ยในระดับที่รุนแรงมากขึ้น ซึ่งจะส่งผลให้เศรษฐกิจชะลอตัวลงหรืออาจเข้าสู่ภาวะถดถอย และเมื่อถึงเวลานั้น เฟดอาจเผชิญกับความยากลำบากในการพยุงเศรษฐกิจ
ขณะนี้ตลาดการเงินคาดการณ์ว่าเฟดจะปรับขึ้นอัตราดอกเบี้ย 0.50% ในการประชุมทั้งในเดือนพ.ค.และมิ.ย.ที่จะถึงนี้ และคาดว่าเฟดจะทำให้อัตราดอกเบี้ยแตะระดับ 2.50-2.75% ในช่วงสิ้นปีนี้ ซึ่งสูงกว่า 2.4% ซึ่งเป็นระดับที่กรรมการเฟดส่วนใหญ่มองว่าเป็นระดับที่เป็นกลาง
ทั้งนี้ นักลงทุนจับตารายงานการประชุมของเฟดประจำเดือนมี.ค. ที่จะมีการเปิดเผยในวันนี้ตามเวลาสหรัฐ พร้อมกับจับตาข้อมูลเศรษฐกิจในสัปดาห์นี้ ซึ่งรวมถึงจำนวนผู้ขอรับสวัสดิการว่างงานรายสัปดาห์